Går skolerne i Egedal lysere tider i møde?

På bagkant af et velbesøgt borgermøde er der nogle refleksioner, som vi i Egedal Lærerkreds synes er værd at dvæle lidt ved.

Det var en oplevelse at høre politikere fra de forskellige partier og lister have folkeskolens, lærernes og børnehaveklasseledernes ve og vel i kikkerten.

Vi hæftede os ved flere områder med interesse. Det var blandt andet tiltrængt at høre, at politikerne nu omsider mener, at der skal gøres noget ved det lønefterslæb, som lærere og børnehaveklasseledere har haft i årevis sammenlignet med de kommuner, som grænser op til Egedal.

Det var også en fornyelse at høre, at skolestrukturen nu endeligt ser ud til at få et eftersyn. Vi har længe gjort opmærksom på, at den vedtagne distriktsskolestruktur til dato ikke har været evalueret, siden man indførte den nye skolestruktur tilbage i 2014. Men bedre sent end aldrig. Vi ser frem til en god og grundig snak om denne struktur, og vi stiller os naturligvis til rådighed for en kvalificering af denne evaluering efter valget.

Det er også godt at høre, at politikerne har inklusion på deres ”to do” liste. Det er et område, vi fra Egedal Lærerkreds´ side i mange år har været bekymret for, fordi området har lidt under mange besparelser og forringelser, især i løbet af de første 10 år af kommunens levetid, herunder arbejdet i PPR. Vi håber, at politikerne, også på den anden side af valget, vil tage dette område seriøst, så vi kan få givet alle børn den rette undervisning.

Sidst men ikke mindst bliver det interessant at høre, hvordan det fortsatte arbejde med at finde plads til alle de børn, som om ikke så længe skal til at gå i kommunens folkeskoler, kommer til at gå. Vi hørte nemlig, at langt de fleste politikere i panelet var imod ”megaskoler.” Betyder det, at lukningen af de to skoler, Søagerskolen og Toftehøjskolen, bliver taget op til genovervejelse?

Alt i alt var det mange gode hensigter, der kom frem på borgermødet. Nu mangler vi bare at se, hvordan politikerne efter valget har tænkt sig at levere på det, de sagde på borgermødet.

Vi har brug for en ændring, hvis vi skal ændre på det faktum, at vi har alt for mange ikke læreruddannede til at undervise på vores folkeskoler samtidigt med en relativ stor udskiftning blandt vores kolleger på skolerne.

Forhåbentligt kan de mange løfter fra Borgermødet være med til at øge rekrutteringen og fastholdelsen af læreruddannede lærere til skolerne i Egedal.

I Egedal Lærerkreds glæder vi os til samarbejdet med det nye byråd.

Steen Herløv Madsen

Kredsformand

Egedal Lærerkreds